b'\n_START_ARTICLE_\nDr\xc5\xbeava Slovenaca, Hrvata i Srba\n_START_SECTION_\nSukob s Italijom\n_START_PARAGRAPH_\nItalija je prema obe\xc4\x87anjima iz  Londonskog ugovora nastojala zauzeti Rijeku, otoke, Istru, Trst i Dalmaciju. Premda su Supilo i Trumbi\xc4\x87 jo\xc5\xa1 1916. raskrinkali tajni Londonski ugovor i \xc4\x8ditavi rat proveli dokazuju\xc4\x87i Antanti da Italija nema nikakva prava na Dalmaciju, Rijeku i Istru, u op\xc4\x87em ozra\xc4\x8dju bezvla\xc4\x91a i odsustvu oru\xc5\xbeanih postrojbi, Talijani su krenuli zauzeti ono \xc5\xa1to joj je bilo obe\xc4\x87ano. Do 5./6. studenoga 1918., talijanske snage su zauzele Vis, Lastovo, \xc5\xa0ibenik i druga mjesta na dalmatinskoj obali. Nakon kraja rata sredinom studenoga, Italija je vojno zaposjela sva podru\xc4\x8dja koja su joj bila obe\xc4\x87ana Londonskim ugovorom, a 17. studenoga zauzela je i Rijeku. Iako je Rijeka bila pod kontrolom posade 79. pukovnije "grof Jela\xc4\x8di\xc4\x87", bolje naoru\xc5\xbeani Talijani su ih razoru\xc5\xbeali i protjerali iz grada. _NEWLINE_Pod izlikom o\xc4\x8duvanja mira dovode sve brojnije snage. 1918. admiral Enrico Millo se proglasio talijanskim guvernerom Dalmacije. Ulazak u dalmatinske gradove opravdavao je svojom misijom "slobode, mira i pravde". Slavni talijanski iredentist Gabriele d\'Annunzio podr\xc5\xbeao je pripajanje Dalmacije te je na talijanskom bojnom brodu posjetio Zadar u prosincu 1918. Gotovo odmah Talijani po\xc4\x8dinju sa zlostavljanjima, cenzurom, talijanskom propagandom i protjerivanjem stanovni\xc5\xa1tva. Vojna zapovjedni\xc5\xa1tva preuzimaju svu vlast u zaposjednutim podru\xc4\x8djima.\n_START_SECTION_\nUjedinjenje sa Srbijom\n_START_PARAGRAPH_\nOsnovna politi\xc4\x8dka opredjeljenja u Narodnome vije\xc4\x87u i\xc5\xa1la su od stajali\xc5\xa1ta o brzom i bezuvjetnom ujedinjenju do stajali\xc5\xa1ta o nu\xc5\xbenosti postupnog ujedinjenja po to\xc4\x8dno utvr\xc4\x91enim prethodnim uvjetima. \xc5\xbdenevska deklaracija od 9. studenog 1918., \xc5\xa1to su je potpisali predsjednik Narodnoga vije\xc4\x87a Anton Koro\xc5\xa1ec, predsjednik Jugoslavenskog odbora Ante Trumbi\xc4\x87 i predsjednik srbijanske kraljevske vlade Nikola Pa\xc5\xa1i\xc4\x87, utvr\xc4\x91ivala je oblike prijelaznog ure\xc4\x91enja zajedni\xc4\x8dke dr\xc5\xbeave, koji su polazili od ravnopravnog polo\xc5\xbeaja dvaju dr\xc5\xbeavnih bi\xc4\x87a. Ona, me\xc4\x91utim, nije imala prakti\xc4\x8dnih posljedica, jer nije odgovarala zamislima prista\xc5\xa1a nacionalnog unitarizma i dr\xc5\xbeavnog centralizma u Narodnome vije\xc4\x87u, a osobito krugovima oko Aleksandra Kara\xc4\x91or\xc4\x91evi\xc4\x87a._NEWLINE_Vrijeme nije radilo za Dr\xc5\xbeavu SHS, jer su na stol do\xc5\xa1la Antantina obe\xc4\x87anja Italiji, a Kraljevina Srbija je imala svoje namjere organiziranja budu\xc4\x87e ju\xc5\xbenoslavenske dr\xc5\xbeave. Talijanska vojska okupirala je Istru, Rijeku, Kvarner i Dalmaciju, a srbijanska vojska zauzela je Baranju, Ba\xc4\x8dku i Banat, te je 25. studenoga odr\xc5\xbeana Novosadska skup\xc5\xa1tina. Srbi, iako tek \xc4\x8detvrti narod po brojnosti u Ba\xc4\x8dkoj, krivotvorili su zapisnik skup\xc5\xa1tine te objavili da se spomenute pokrajine izravno sjedinjuju sa Srbijom. Nakon toga se u Crnoj Gori odr\xc5\xbeala Podgori\xc4\x8dka skup\xc5\xa1tina, na kojoj je pod pritiskom donesena odluka o ujedinjenju Crne Gore sa Srbijom, 27. studenoga 1918. _NEWLINE_U takvim okolnostima Sredi\xc5\xa1nji odbor Narodnoga Vije\xc4\x87a vodio je od 23. do 25. studenoga 1918. op\xc5\xa1irnu raspravu o prijedlozima za na\xc4\x8din ujedinjenja. Stjepan Radi\xc4\x87 te\xc5\xbeio je konfederalno-federalnom konceptu s utvr\xc4\x91enim uvjetima i jamstvima oko ujedinjenja, dok je prvak hrvatsko-srpske koalicije Svetozar Pribi\xc4\x87evi\xc4\x87 te\xc5\xbeio unitarizmu bez o\xc4\x8duvanja posebnosti zemalja i bezuvjetnom ujedinjenju. Svetozar Pribi\xc4\x87evi\xc4\x87 je sve rje\xc4\x91e sazivao Sredi\xc5\xa1nji odbor, a odluke donosio na Predsjedni\xc5\xa1tvu u kojem je imao svu vlast. Na dramati\xc4\x8dnoj no\xc4\x87noj sjednici od 24. studenoga, odbijaju\xc4\x87i apel Stjepana Radi\xc4\x87a da se u ujedinjenje ne srlja kao \xc5\xa1to guske srljaju u maglu i njegovo upozorenje politi\xc4\x8darima da "rade bez naroda i protiv naroda", ve\xc4\x87ina se odlu\xc4\x8dila za hitno ujedinjenje s Kraljevinom Srbijom. Prihva\xc4\x87eni su, dodu\xc5\xa1e, i Naputci delegatima o uvjetima ujedinjenja, koji su sadr\xc5\xbeavali znatne federalisti\xc4\x8dke elemente, ali su delegati u postupku ujedinjenja od njih uglavnom odustali. _NEWLINE_Dana 27. studenoga, Sredi\xc5\xa1nji odbor Vije\xc4\x87a poslao je u Beograd izaslanike, me\xc4\x91u kojima se za ujedinjenje najvi\xc5\xa1e zauzimao Svetozar Pribi\xc4\x87evi\xc4\x87. Kona\xc4\x8dno, 30. studenoga poseban odbor sastavljen od trojice \xc4\x8dlanova Narodnoga vije\xc4\x87a SHS i trojice predstavnika srbijanske vlade, ugovorio je na\xc4\x8din ujedinjenja. Izaslanike Narodnog vije\xc4\x87a primio je regent Aleksandar I. Kara\xc4\x91or\xc4\x91evi\xc4\x87, kojemu je Ante Paveli\xc4\x87 (stariji)  pro\xc4\x8ditao netom sastavljenu Adresu. Progla\xc5\xa1avanjem ujedinjenja "Srbije sa zemljama nezavisne Dr\xc5\xbeave Slovenaca, Hrvata i Srba u jedinstveno Kraljevstvo Srba, Hrvata i Slovenaca", kako je to proklamirao u odgovoru na adresu delegacije Narodnoga vije\xc4\x87a regent Kraljevine Srbije Aleksandar Kara\xc4\x91or\xc4\x91evi\xc4\x87, prestala je postojati Dr\xc5\xbeava Slovenaca, Hrvata i Srba.\n_START_SECTION_\nProsina\xc4\x8dke \xc5\xbertve\n_START_PARAGRAPH_\n\xc4\x8cin ujedinjenja nije potvrdio Hrvatski sabor. Iako se ustroj dr\xc5\xbeave tek trebao raspraviti, umjesto republike nametnuta je monarhija i u Hrvatskoj je zavladalo nezadovoljstvo. Da bi se pokazalo kako Zagrep\xc4\x8dani podupiru ujedinjenje u Kraljevstvo SHS, Narodno vije\xc4\x87e SHS odlu\xc4\x8dilo je u Zagrebu organizirati proslavu ujedinjenja te su 5. prosinca bili organizirani skupovi potpore ujedinjenju i misa u zagreba\xc4\x8dkoj katedrali. Istodobno je krenula povorka nezadovoljnih gra\xc4\x91ana, predvo\xc4\x91ena pripadnicima 25. i 53. pje\xc5\xa1a\xc4\x8dke (domobranske) pukovnije, koja je izvikivala parole potpore hrvatskoj republici, kao i bolj\xc5\xa1evi\xc4\x8dkoj revoluciji. Po\xc5\xa1to su prosvjednici stigli na Jela\xc4\x8di\xc4\x87ev trg, vladine snage (sokola\xc5\xa1i i drugi dragovoljci, prista\xc5\xa1e Narodnoga vije\xc4\x87a) otpo\xc4\x8deli su paljbu iz okolnih ku\xc4\x87a. Pritom je smrtno stradalo 15 osoba, a vi\xc5\xa1e od 20 bilo ih je ranjeno. Iste je no\xc4\x87i zagreba\xc4\x8dki garnizon bio razoru\xc5\xbean, ubrzo potom bile su ukinute spomenute dvije pukovnije, a vojne funkcije preuzeli su odredi vladine vojske u Zagrebu. Uskoro su bile uvedene izvanredne mjere; bilo je ograni\xc4\x8deno radno vrijeme javnih lokala, zabranjeno je okupljanje i javno ogla\xc5\xa1avanje. Prosina\xc4\x8dke \xc5\xbertve bile su prvi masovni prosvjed protiv novouspostavljene dr\xc5\xbeave. _NEWLINE_\xc4\x8cinjenica da su vojnici dviju domobranskih pukovnija izvikivali parole potpore stvaranju hrvatske republike, pa \xc4\x8dak i bolj\xc5\xa1evi\xc4\x8dkoj revoluciji, u hrvatskoj i jugoslavenskoj historiografiji tuma\xc4\x8dilo se katkad nacionalnim, a katkad socijalnim stajali\xc5\xa1tima i motivima sudionika prosvjeda. No koncem 1918. prosvjedi i pobune vojnika i gra\xc4\x91ana bili su \xc4\x8desta pojava, ne samo u Hrvatskoj ve\xc4\x87 i u Njema\xc4\x8dkoj, Austriji i Ma\xc4\x91arskoj. Socijalisti\xc4\x8dke i bolj\xc5\xa1evi\xc4\x8dke ideje prodirale su me\xc4\x91u vojnike na cijelome podru\xc4\x8dju Dr\xc5\xbeave SHS. Ideja republikanizma tako\xc4\x91er je bila privla\xc4\x8dna i u jednome dijelu stanovni\xc5\xa1tva se shva\xc4\x87ala kao ideja o dr\xc5\xbeavi bez rata, vojske, neima\xc5\xa1tine i poreza te je svaka monarhija bila neprihvatljiva.\n_START_SECTION_\nVojska i redarstvo\n_START_PARAGRAPH_\n28. listopada general Luka \xc5\xa0njari\xc4\x87, zapovjednik XIII hrvatsko-slavonskog korpusa, javlja ministarstvu domobranstvau Budimpe\xc5\xa1ti da je polo\xc5\xbeaj beznadan, a vojna situacija katastrofalna. Napominje da mu Osijek javlja da se tamo\xc5\xa1nji garnizon pobunio, Na\xc5\xa1ice su u plamenu, a svugdje vladaju plja\xc4\x8dka i pale\xc5\xbe. Napomenuo je i da je stav Vlade i Narodnog vije\xc4\x87a da bi jedino rje\xc5\xa1enje bilo slanje oru\xc5\xbeja i otpu\xc5\xa1tanje vojnika ku\xc4\x87ama, na \xc5\xa1to mu je ministarstvo telegrafski odgovorilo da otpu\xc5\xa1tanje ne dolazi u obzir._NEWLINE_Od domobrana i biv\xc5\xa1ih austro-ugarskih vojnika i mornara te pripadnika raznih udruga (najvi\xc5\xa1e Hrvatskog sokola) nastajale su tzv. narodne stra\xc5\xbee. Zbog sve te\xc5\xbee situacije, plja\xc4\x8dke i anarhije zelenokadera\xc5\xa1a i civila, nemira i nastupanja talijanske vojske prema hrvatskoj obali, povjerenik za obranu Narodnog vije\xc4\x87a, Mate Drinkovi\xc4\x87, uputio je proglas svim vojnicima i gra\xc4\x91anima. Pozvao ih je na stavljanje na raspolaganje Narodnom vije\xc4\x87u, no istodobno je prijetio kaznama. Budu\xc4\x87i da se stari sustav uru\xc5\xa1io, a vojnici nakon \xc4\x8detiri godine krvavih borbi u ratu nisu bili motivirani ponovno se boriti, proglas je do\xc5\xbeivio potpuni neuspjeh. Postrojbe austro-ugarske vojske koje su ostale na okupu i novoosnovane postrojbe sklopljene od vojnika i dobrovoljaca \xc4\x8dinile su okosnicu tzv. Narodne vojske. Ona se nazivala i Vojskom Dr\xc5\xbeave Slovenaca, Hrvata i Srba. Nakon \xc5\xa1to su najvi\xc5\xa1i austro-ugarski \xc4\x8dasnici, generali \xc5\xa0njari\xc4\x87 i Mihaljevi\xc4\x87, pre\xc5\xa1li na stranu Narodnog vije\xc4\x87a, preuzeli su zapovjedni\xc5\xa1tvo nad ovom vojskom. Jedina akcija vojske bila je osloba\xc4\x91anje Me\xc4\x91imurja u prosincu 1918. _NEWLINE_Dok je u dr\xc5\xbeavi trajalo nemirno stanje, dok su trajale nerijetke plja\xc4\x8dke i zlo\xc4\x8dinstva, dok je talijanska vojska okupirala Dalmaciju, Ma\xc4\x91arska Me\xc4\x91imurje, a srbijanska dolazila po pozivu Narodnog vije\xc4\x87a, vlastita vojska se otpu\xc5\xa1tala. Odluke Narodnog vije\xc4\x87a u Zagrebu je velikim dijelom oblikovao Svetozar Pribi\xc4\x87evi\xc4\x87, predstavnik Hrvatsko-srpske koalicije u tom vije\xc4\x87u, a njemu je posebno odgovarao ulazak srbijanske vojske na podru\xc4\x8dje Hrvatske. Narodno vije\xc4\x87e je 5. studenoga 1918. godine pozvalo vojne snage Antante da u\xc4\x91u na podru\xc4\x8dje Dr\xc5\xbeave SHS radi obrane teritorija od biv\xc5\xa1e austro-ugarske vojske u povla\xc4\x8denju s boji\xc5\xa1nica. No, jo\xc5\xa1 3. studenoga Narodno vije\xc4\x87e je poslalo poziv srpskoj vladi da sa svojom vojskom u\xc4\x91e na teritorij Dr\xc5\xbeave SHS u funkciji spre\xc4\x8davanja nereda, plja\xc4\x8dkanja i nemira biv\xc5\xa1e austro-ugarske vojske. Odlukom da se srpska vojska pozove na teritorij Dr\xc5\xbeave SHS ozna\xc4\x8dila je po\xc4\x8detak srbijanskog rje\xc5\xa1enja. Bila je to odluka koja se dogodila ba\xc5\xa1 prema Pribi\xc4\x87evi\xc4\x87evoj \xc5\xbeelji. Stjepan Radi\xc4\x87 je tvrdio da su spominjani izgredi \xc4\x8desto bili iscenirani upravo s namjerom da poslu\xc5\xbee kao dokaz da je pozivanje srbijanske vojske prijeko potrebno. Prema Radi\xc4\x87u, takve je akcije izvodio Vaso Mua\xc4\x8devi\xc4\x87 koji je u svojim izvje\xc5\xa1\xc4\x87ima Narodnom vije\xc4\x87u \xc4\x8desto preuveli\xc4\x8davao te\xc5\xbeinu nemira kako bi ih Pribi\xc4\x87evi\xc4\x87 mogao iskoristiti u pozivanju srbijanske vojske.  U po\xc4\x8detku je srbijanska vojska pazila da ulazak ne izgleda kao okupacija, ali se s vremenom sve vi\xc5\xa1e pokazalo da su ti vojnici upravo tako smatrali svoju ulogu na podru\xc4\x8dju Dr\xc5\xbeave SHS. Na terenu je odnos biv\xc5\xa1ih austro-ugarskih i prido\xc5\xa1lih, u najve\xc4\x87em broju srbijanskih vojnika bio naru\xc5\xa1en tako da je Odjel za narodnu obranu po\xc4\x8detkom prosinca naredio da pripadnici vojske Dr\xc5\xbeave SHS moraju pozdravljati vojnike srbijanske i antantine vojnike. _NEWLINE_Narodne stra\xc5\xbee i biv\xc5\xa1e postrojbe austro-ugarske vojske po\xc4\x8dele su se raspu\xc5\xa1tati po\xc4\x8detkom 1919.\n_START_SECTION_\nRatna mornarica\n_START_PARAGRAPH_\nNakon raspada discipline i opskrbe, vrhovno zapovjedni\xc5\xa1tvo austrougarskih oru\xc5\xbeanih snaga prihvatilo je 29. listopada 1918. uvjete primirja sa savezni\xc4\x8dkim dr\xc5\xbeavama. Uz predaju cjelokupne vojske, to je zna\xc4\x8dilo i predaju austrougarske ratne mornarice i njezine flote. Istoga dana je u Zagrebu Hrvatski sabor proglasio stvaranje Dr\xc5\xbeave Slovenaca, Hrvata i Srba, a sljede\xc4\x87eg dana u Be\xc4\x8du, car i kralj Karlo (I. i V.) je potpisao odluku kojom se 31. listopada austrougarska ratna mornarica, sve utvrde i luke trebaju predati Narodnom vije\xc4\x87u SHS-a u Zagrebu. Austrijski prijedlog o sve\xc4\x8danoj primopredaji NV je prihvatilo. Njome je Be\xc4\x8d htio doga\xc4\x91aju dati stvarnu i zakonsku snagu. Ostale zemlje nastale raspadom Austro-Ugarske kasnije su trebale biti kompenzirane za svoje udjele jer su i one sufinancirale izgradnju mornarice proteklih desetlje\xc4\x87a. _NEWLINE_Prema \xc5\xbeelji tada\xc5\xa1njeg zapovjednika austrougarske flote, kontraadmirala Miklosa Horthya, primopredaja je po\xc4\x8dela to\xc4\x8dno u 17 sati na Viribus Unitisu. Spu\xc5\xa1tena je austrougarska zastava, a na jarbole Viribus Unitisa podignuta je hrvatska trobojnica uz sve\xc4\x8dane taktove "Lijepe na\xc5\xa1e". Mornari Slovenci i Srbi istaknuli su i svoje zastave. Osim postrojenih \xc4\x8dasnika i mornara bili su nazo\xc4\x8dni i izaslanici zagreba\xc4\x8dkog Narodnog vije\xc4\x87a na \xc4\x8delu s Vilimom Buk\xc5\xa1egom, povjerenikom za socijalnu skrb. Poslije primopredaje Horthy je zajedno s mno\xc5\xa1tvom mornara i \xc4\x8dasnika Nijemaca i Ma\xc4\x91ara otputovao vlakom prema unutra\xc5\xa1njosti, a u pulskoj luci i na brodovima ostali su samo hrvatski, \xc4\x8de\xc5\xa1ki i slovenski mornari. Sli\xc4\x8dne primopredaje obavljene su i u ostalim mornari\xc4\x8dkim upori\xc5\xa1tima i lukama u \xc5\xa0ibeniku i Boki kotorskoj. Prema imenovanju Narodnog vije\xc4\x87a, zapovjednikom mornarice postao je netom umirovljeni austro-ugarski kontraadmiral Dragutin Prica, a zapovjedni\xc5\xa1tvo nad flotom preuzeo je Janko Vukovi\xc4\x87 Podkapelski u \xc4\x8dinu kontraadmirala u koji je promaknut. Preuzev\xc5\xa1i zapovjedni\xc5\xa1tvo odmah se preselio na admiralski brod Viribus Unitis, najve\xc4\x87i i najljep\xc5\xa1i brod \xc4\x8ditave mornarice. Brod je preimenovan, njegovo novo ime bilo je Jugoslavija._NEWLINE_Iako je NV SHS uputilo notu Antanti da je preuzelo mornaricu i da nije u ratu sa silama Antante, ve\xc4\x87 sljede\xc4\x87u no\xc4\x87 (31. listopada na 1. studenoga) Viribus Unitis su potopili talijanski diverzanti te je pritom stradalo oko 400 \xc4\x8dasnika i mornara na \xc4\x8delu s Vukovi\xc4\x87em-Podkapelskim. Nova jugoslavenska mornarica suo\xc4\x8dila se s te\xc5\xa1kim problemom nedostatka osoblja i posada. Naime, ju\xc5\xbenoslavenski mornari \xc4\x8dinili su svega ne\xc5\xa1to vi\xc5\xa1e od tre\xc4\x87ine ukupnih pripadnika mornarice. Usto, njihov udjel me\xc4\x91u visokim \xc4\x8dasnicima te stru\xc4\x8dnim osobljem (telegrafistima, strojarima itd.) bio je jo\xc5\xa1 manji. Sukladno tome, brodovi jednostavno nisu imali dovoljno posada da bi mogli isploviti iz Pule i \xc5\xa0ibenika na jug, prema Boki i Krfu (gdje je boravila francuska mornarica) kako bi se sprije\xc4\x8dilo da padnu u ruke Talijanima. Kroni\xc4\x8dni nedostatak ugljena te raspad discipline i hijerarhije samo je pogor\xc5\xa1ao te probleme. Kapetan korvete Marijan Poli\xc4\x87 s nekolicinom brodova i razara\xc4\x8da uspio je isploviti iz Pule prema Splitu pod ameri\xc4\x8dkom zastavom te se u ka\xc5\xa1telanskom zaljevu predao ameri\xc4\x8dkoj mornarici. Uskoro je Antanta svojim brodovima u\xc5\xa1la u isto\xc4\x8dnojadranske luke i razdijelila izme\xc4\x91u sebe gotovo svo brodovlje kao ratni plijen.\n_START_SECTION_\nAfera Lipo\xc5\xa1\xc4\x87ak\n_START_PARAGRAPH_\nDa bi zastra\xc5\xa1ili, impresionirali i psiholo\xc5\xa1ki "obradili" \xc4\x8dlanove sredi\xc5\xa1njeg odbora Narodnog vije\xc4\x87a SHS uo\xc4\x8di odlu\xc4\x8duju\xc4\x87e sjednice 24. studenoga 1918., s ciljem da \xc4\x8dim prije izglasaju odluku o ujedinjenju s Srbijom, Svetozar Pribi\xc4\x87evi\xc4\x87 i njegovi montirali su proces protiv generala Antona Lipo\xc5\xa1\xc4\x87aka i jo\xc5\xa1 nekih \xc4\x8dasnika. Optu\xc5\xbeili su ih da kuju zavjeru protiv Narodnog vije\xc4\x87a s namjerom stvaranja "Vije\xc4\x87a vojnika, radnika i seljaka" i to obilno razglasili. Zavjeru je navodno razotkrio vo\xc4\x91a socijalista Vitomir Kora\xc4\x87, kojeg su htjeli vrbovati. Vijest o aferi je, uz Radi\xc4\x87eve govore, izazvala velike nemire me\xc4\x91u narodom. Lipo\xc5\xa1\xc4\x87ak je interniran u Mitrovici. Tijekom nemira 5. prosinca na Jela\xc4\x8di\xc4\x87evu trgu, domobrani su se zauzeli i za izbavljanje Lipo\xc5\xa1\xc4\x87aka iz zatvora, uzvikuju\xc4\x87i "Pustite Lipo\xc5\xa1\xc4\x87aka!" i "Sloboda za generala Lipo\xc5\xa1\xc4\x87aka!". Nakon \xc5\xa1to je sve pro\xc5\xa1lo, "zavjerenike" su bez suda pustili na slobodu.\n_START_SECTION_\nPosljedice\n_START_PARAGRAPH_\nHrvatska je unutar Kraljevine SHS prvi put do\xc5\xa1la u kombinaciju s isto\xc4\x8dnim susjedom Kraljevinom Srbijom. Iza\xc5\xa1av\xc5\xa1i iz srednjoeuropskog politi\xc4\x8dkog okru\xc5\xbeenja "na\xc5\xa1la se u situaciji da sura\xc4\x91uje s narodom koji su stolje\xc4\x87ima \xc5\xbeivjeli pod bitno druk\xc4\x8dijim povijesnim uvjetima, imali su druk\xc4\x8diju kulturu, mentalitet, vjeru i politi\xc4\x8dko iskustvo i navike. Zajedni\xc4\x8dka im je bila samo etni\xc4\x8dka pripadnost kojoj se u razdoblju oko ujedinjenja davalo pretjerano zna\xc4\x8denje. Pojam zajedni\xc4\x8dke dr\xc5\xbeave za Srbiju zna\xc4\x8dio je prisjedinjenje novooslobo\xc4\x91enih krajeva. Za Hrvate, Slovence, Muslimane i Pre\xc4\x8dane uop\xc4\x87e - zajedni\xc4\x8dku dr\xc5\xbeavu formiranu na ravnopravnosti ju\xc5\xbenoslavenskih naroda." Hrvati postaju meta ideologa jedinstvene jugoslavenske nacije utopljene u dominantnoj srpskoj naciji, a "hrvatsko srpski odnosi i hrvatsko nacionalno pitanje bit \xc4\x87e najva\xc5\xbeniji i najte\xc5\xbei dio jugoslavenskoga dr\xc5\xbeavnog i etni\xc4\x8dkog problema" _NEWLINE_Ksaver \xc5\xa0andor Gjalski, duboko razo\xc4\x8daran jugoslavenskom idejom u koju je vjerovao i za koju se borio, u romanu Pronevjereni ideali, o ujedinjenju pi\xc5\xa1e: "Bacili smo europej\xc5\xa1tinom i zapadnom kulturom oplemenjene dijelove zemlje i naroda u pand\xc5\xbee isto\xc4\x8dnog, staroturskog barbarizma i bizantinske pokvarenosti, jednom rije\xc4\x8dju, orijentalnog zla! Stra\xc5\xa1an, stra\xc5\xa1an grijeh!"\n_START_SECTION_\nPitanje je li Dr\xc5\xbeava SHS pripojena Kraljevini Srbiji, ili su te dvije zemlje u\xc5\xa1le u uniju\n_START_PARAGRAPH_\nNeki stru\xc4\x8dnjaci za me\xc4\x91unarodno javno pravo smatraju da je Kraljevina Srbija sebi pripojila teritorij Dr\xc5\xbeave SHS, i da je naziv kasnijeg "Kraljevstva Srba, Hrvata i Slovenaca" tako novo ime za dr\xc5\xbeavu koja se ranije zvala Kraljevina Srbija - na jednak na\xc4\x8din kao \xc5\xa1to je Kraljevstvo SHS poslije promijenilo ime u "Kraljevina Jugoslavija". Isti autori su skloni tuma\xc4\x8diti da je kasnija SFRJ samo novo ime dr\xc5\xbeave koja se nekada zvala Kraljevina Srbija. Enver Hasani 2007. godine iznosi ocjenu da takva stajali\xc5\xa1ta o pravnom sljedni\xc5\xa1tvu stoje u samoj sr\xc5\xbei velikosrpskog projekta, te da nisu utemeljena na pravilnoj primjeni me\xc4\x91unarodnog prava.\xc2\xa0Krisztina Marek u svojem priru\xc4\x8dniku o pitanju sukcesije dr\xc5\xbeava tiskanom u \xc5\xbdenevi 1954. godine iznosi, uva\xc5\xbeavaju\xc4\x87i ranije analize drugih autora, da su Kraljevina Srbija i dvostruko ve\xc4\x87a Dr\xc5\xbeava SHS (obje zemlje u te\xc5\xa1kom postratnom stanju, gdje ratom te\xc5\xbee pogo\xc4\x91enoj Srbiji nije osobito puno pomagala \xc4\x8dinjenica da je bila na pobjedni\xc4\x8dkoj strani u ratu) u\xc5\xa1le u uniju kojom je stvorena jedna nova dr\xc5\xbeava - dakle da Jugoslavija nije identi\xc4\x8dna ni s Kraljevinom Srbijom, ni s Dr\xc5\xbeavom SHS._NEWLINE_Takve su se rasprave me\xc4\x91u pravnim stru\xc4\x8dnjacima u ve\xc4\x87oj mjeri vodile u vremenu bli\xc5\xbeem samom nastanku Kraljevine SHS: Krisztina Marek (tada, profesorica me\xc4\x91unarodnog prava u \xc5\xbdenevi) 1954. iznosi da je vi\xc5\xa1e od godinu dana nakon ujedinjenje Dr\xc5\xbeave SHS i Kraljevine Srbije, kod sklapanja Versajskog ugovora iz 1920. godine iz posve prakti\xc4\x8dnih razloga ugovoreno da \xc4\x87e Kraljevina SHS naslijediti me\xc4\x91unarodne ugovore koje je ranije bila sklopila "biv\xc5\xa1a Kraljevina Srbija" (termin kori\xc5\xa1ten kod pregovora u Versaju).'